CELEX: 32015D1849
Language: sl
Date: 2015-10-13 00:00:00
Title: Izvedbeni sklep Komisije (EU) 2015/1849 z dne 13. oktobra 2015 o ukrepih za preprečevanje vnosa škodljivih organizmov v Unijo in njihovega širjenja v Uniji, kar zadeva nekatero zelenjavo s poreklom iz Gane (notificirano pod dokumentarno številko C(2015) 6858)

15.10.2015   
            
            
               SL
            
            
               Uradni list Evropske unije
            
            
               L 268/33
            
         IZVEDBENI SKLEP KOMISIJE (EU) 2015/1849
   z dne 13. oktobra 2015
   o ukrepih za preprečevanje vnosa škodljivih organizmov v Unijo in njihovega širjenja v Uniji, kar zadeva nekatero zelenjavo s poreklom iz Gane
   
      
         (notificirano pod dokumentarno številko C(2015) 6858)
      
   
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti tretjega stavka člena 16(3) Direktive,
   ob upoštevanju naslednjega:
   
               (1)
            
            
               Zdravstveni pregledi pošiljk nekaterih rastlin in rastlinskih proizvodov s poreklom iz Gane, ki so jih izvedle države članice, so pokazali, da je veliko število teh rastlin in rastlinskih proizvodov okuženih s škodljivimi organizmi, večinoma neevropskimi Tephritidae, na primer Ceratitis cosyra (Walker), Thrips palmi Karny ali Bemisia tabaci (Genn.). Število pošiljk iz Gane, zadržanih v Uniji zaradi škodljivih organizmov, se znatno povečuje od leta 2009. Večinoma so zadržane rastline, razen semena, iz vrst Capsicum L., Lagenaria Ser., Luffa Mill., Momordica L. in Solanum L., razen S. lycopersicum L. (v nadaljnjem besedilu: določeno blago).
            
         
               (2)
            
            
               Revizije, ki jih je Komisija opravila v Gani, zlasti leta 2012 in leta 2015, so razkrile pomanjkljivosti pri sistemu izdajanja fitosanitarnih izvoznih spričeval. Kljub zagotovilom in ukrepom, ki so jih je naznanili pristojni organi Gane, se je število zadržanj še povečalo.
            
         
               (3)
            
            
               Na podlagi rezultatov navedenih revizij in števila zadržanj je Komisija sklenila, da trenutni fitosanitarni nadzorni ukrepi Gane ne zadoščajo za zagotovitev, da pošiljke rastlin in rastlinskih proizvodov s poreklom iz Gane niso napadene s škodljivimi organizmi, ali za odpravo tveganja vnosa škodljivih organizmov v Unijo prek uvoza določenega blaga.
            
         
               (4)
            
            
               Sprejeti bi bilo treba ukrepe za odpravo tveganja, ki ga predstavlja uvoz določenega blaga v Unijo. Zato bi bilo treba prepovedati vnos določenega blaga v Unijo.
            
         
               (5)
            
            
               Ukrepi bi morali biti veljavni do 31. decembra 2016, da se odpravi trenutno tveganje zaradi vnosa, hkrati pa Gani omogoči, da posodobi svoj sistem izdajanja spričeval.
            
         
               (6)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   Rastline, razen semena, iz vrst Capsicum L., Lagenaria Ser., Luffa Mill., Momordica L. in Solanum L., razen S. lycopersicum L., s poreklom iz Gane je prepovedano vnašati na ozemlje Unije.
   Člen 2
   Člen 1 se uporablja do 31. decembra 2016.
   Člen 3
   Ta sklep je naslovljen na države članice.
   
      V Bruslju, 13. oktobra 2015
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 169, 10.7.2000, str. 1.